KOMMISSIONENS FORORDNING (EF) Nr. 961/1999

af 6. maj 1999

om gennemførelsesbestemmelser for udvidelse af anvendelsesområdet for regler fastsat af producentorganisationer for frugt og grøntsager

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager(1), senest ændret ved forordning (EF) nr. 857/1999(2), særlig artikel 48, og

ud fra følgende betragtninger:

(1) Artikel 18 i forordning (EF) nr. 2200/96 indeholder betingelserne for, hvornår regler fastsat af en producentorganisation for frugt og grøntsager eller en sammenslutning af sådanne producentorganisationer kan udvides til at gælde for alle producenter i et bestemt økonomisk område; der bør fastsættes gennemførelsesbestemmelser til denne artikel;

(2) ifølge artikel 18, stk. 7, i forordning (EF) nr. 2200/96 skal medlemsstaterne sende Kommissionen en liste over økonomiske områder til godkendelse; Kommissionen bør have mulighed for at vurdere denne liste ud fra stk. 2 i samme artikel;

(3) artikel 18, stk. 1, indeholder visse betingelser for udvidelse af reglers anvendelsesområde; i stk. 3 i samme artikel fastsættes betingelserne for, hvornår en producentorganisation eller en sammenslutning af producentorganisationer kan anses for at være repræsentativ; Kommissionen bør have mulighed for at vurdere, om disse betingelser er opfyldt;

(4) hvis det er reglerne om tilbagetrækning af produkter fra markedet, anvendelsesområdet udvides for, må producenter, der ikke er medlem af en producentorganisation, også have mulighed for at trække produkter tilbage fra markedet;

(5) i artikel 18, stk. 6, fastsættes betingelserne for, hvornår der kan kræves et finansielt bidrag fra producenter, der ikke er medlem af en producentorganisation; Kommissionen bør have mulighed for at vurdere, om disse betingelser er opfyldt;

(6) i tilfælde af salg af produkter på træ eller busk bør det fastlægges, hvilke regler anvendelsesområdet udvides for til også at omfatte producent eller køber;

(7) Kommissionens forordning (EF) nr. 2137/84(3) bør ophæves;

(8) de i denne forordning fastsatte foranstaltninger er i overensstemmelse med udtalelse fra Forvaltningskomitéen for Friske Frugter og Grøntsager -

UDSTEDT FØLGENDE FORORDNING:

Artikel 1

Samtidig med at medlemsstaterne i overensstemmelse med artikel 18, stk. 7, i forordning (EF) nr. 2200/96 meddeler Kommissionen listen over de økonomiske områder, der er omhandlet i stk. 2 i samme artikel, giver de desuden Kommissionen alle oplysninger, der er nødvendige for at vurdere, om betingelserne i stk. 2 i ovennævnte artikel er opfyldt.

Artikel 2

1. Når medlemsstaterne i overensstemmelse med artikel 18, stk. 5, i forordning (EF) nr. 2200/96 meddeler Kommissionen de regler, den har gjort bindende for et produkt og for et bestemt økonomisk område, oplyser de samtidig:

a) hvilke producentorganisationer eller sammenslutninger af producentorganisationer der har anmodet om udvidelse af reglernes anvendelsesområde

b) hvor mange producenter der er medlem af den enkelte producentorganisation eller sammenslutning af producentorganisationer, og hvor mange producenter der er i alt i det pågældende økonomiske område, idet disse data skal vedrøre situationen på tidspunktet for anmodning om udvidelse af reglernes anvendelsesområde

c) hvor stor den samlede produktion i det økonomiske område er, og hvor stor en produktion, den pågældende producentorganisation eller sammenslutning af producentorganisationer markedsførte i det sidste produktionsår, der foreligger tal for

d) fra hvilken dato de udvidede regler har været gældende for den pågældende producentorganisation eller sammenslutning af producentorganisationer

e) fra hvilken dato og hvor længe udvidelsen gælder.

2. Med henblik på bestemmelse af, om en producentorganisation eller en sammenslutning af producentorganisationer er repræsentativ efter artikel 18, stk. 3, i forordning (EF) nr. 2200/96, fastsætter medlemsstaterne betingelserne for udelukkelse af:

- producenter, hvis produktion hovedsagelig er bestemt til direkte salg til forbrugeren på bedriften eller i produktionsområdet

- direkte salg som nævnt i første led

- de produkter, der leveres til forarbejdning, og som er nævnt i artikel 18, stk. 4, litra b) i forordning (EF) nr. 2200/96, undtagen hvis de pågældende regler helt eller delvis gælder for sådanne produkter.

Artikel 3

Hvis en udvidelse efter artikel 18 i forordning (EF) nr. 2200/96 vedrører reglerne om tilbagetrækning af produkter fra markedet, beslutter den pågældende medlemsstat samtidigt, hvilken eller hvilke producentorganisationer, det påhviler at gennemføre tilbagetrækning for de producenter, der ikke er medlem af den pågældende producentorganisation eller sammenslutning af producentorganisationer.

Artikel 4

Hvis en medlemsstat efter artikel 18, stk. 6, i forordning (EF) nr. 2200/96 beslutter, at producenter, der ikke er medlem, skal betale et finansielt bidrag, giver den Kommissionen de oplysninger, der er nødvendige for at kunne vurdere, om betingelserne i artikel 18, stk. 6, er opfyldt. Disse oplysninger omfatter bl.a. beregningsgrundlaget, enhedsbeløbet, bidragsmodtageren eller -modtagerne og arten af de forskellige omkostninger, der er nævnt i artikel 18, stk. 6, litra a) og b).

Artikel 5

Hvis det besluttes, at udvidelsen skal gælde i mere end ét produktionsår, kontrollerer medlemsstaterne for hvert produktionsår, om betingelserne om repræsentativitet efter artikel 18, stk. 3, i forordning (EF) nr. 2200/96 vedvarende er opfyldt i hele den periode, hvor udvidelsen gælder. Hvis det konstateres, at betingelserne ikke længere er opfyldt, tilbagekalder medlemsstaterne straks udvidelsen med virkning fra begyndelsen af det efterfølgende produktionsår. De underretter straks Kommissionen om en sådan tilbagekaldelse, der offentliggøres i C-udgaven af De Europæiske Fællesskabers Tidende.

Artikel 6

1. Hvis en producent, der ikke er medlem af en producentorganisation, sælger produkterne på træ eller busk, anses køberen for at være producent af de pågældende produkter med henblik på overholdelse af de regler, der er omhandlet i punkt 1, litra e) og f), punkt 3 og punkt 5 i bilag III til forordning (EF) nr. 2200/96.

2. Den pågældende medlemsstat kan bestemme, at andre regler nævnt i bilag III til forordning (EF) nr. 2200/96 end dem, der er anført i stk. 1, kan gøres bindende for køberen, hvis denne er ansvarlig for den pågældende produktions forløb.

Artikel 7

Forordning (EØF) nr. 2137/84 ophæves.

Artikel 8

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 6. maj 1999.

På Kommissionens vegne

Franz FISCHLER

Medlem af Kommissionen

(1) EFT L 297 af 21.11.1996, s. 1.

(2) EFT L 108 af 27.4.1999, s. 7.

(3) EFT L 196 af 26.7.1984, s. 23.